CELEX: 52021DC0526
Language: mt
Date: 2021-06-02 00:00:00
Title: Rakkomandazzjoni għal RAKKOMANDAZZJONI TAL-KUNSILL li tagħti opinjoni tal-Kunsill dwar il-Programm ta’ Stabbiltà tal-Finlandja għall-2021

IL-KUMMISSJONI EWROPEA
            Brussell, 2.6.2021
            COM(2021) 526 final
            Rakkomandazzjoni għal
            RAKKOMANDAZZJONI TAL-KUNSILL 
            li tagħti opinjoni tal-Kunsill dwar il-Programm ta’ Stabbiltà tal-Finlandja għall-2021
            {SWD(2021) 501 final}
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               li tagħti opinjoni tal-Kunsill dwar il-Programm ta’ Stabbiltà tal-Finlandja għall-2021
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-Rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkonsulta l-Kumitat Ekonomiku u Finanzjarju,
            
            
               Billi:
            
            
               (1)Fl-20 ta’ Marzu 2020, il-Kummissjoni adottat Komunikazzjoni dwar l-attivazzjoni tal-klawżola liberatorja ġenerali
                  2
                tal-Patt ta’ Stabbiltà u Tkabbir
                  3
               . Fil-Komunikazzjoni tagħha, il-Kummissjoni stabbilixxiet il-fehma tagħha li, minħabba r-reċessjoni ekonomika severa mistennija li tirriżulta mit-tifqigħa tal-COVID-19, il-kundizzjonijiet biex tiġi attivata l-klawżola liberatorja ġenerali ġew issodisfati. Fit-23 ta’ Marzu 2020, il-Ministri tal-Finanzi tal-Istati Membri qablu mal-valutazzjoni tal-Kummissjoni. Il-klawżola liberatorja ġenerali tat lill-Istati Membri flessibbiltà baġitarja biex jittrattaw il-kriżi. Il-klawżola ffaċilitat il-koordinazzjoni tal-politiki baġitarji fi żminijiet ta’ reċessjoni ekonomika severa. L-attivazzjoni tagħha tippermetti diverġenza temporanja mill-perkors ta’ aġġustament lejn l-objettiv baġitarju ta’ terminu medju ta’ kull Stat Membru, dment li dan ma jkunx jipperikola s-sostenibbiltà fiskali fit-terminu medju. Fis-17 ta’ Settembru 2020, fl-Istrateġija Annwali tagħha għat-Tkabbir Sostenibbli, il-Kummissjoni ħabbret li l-klawżola liberatorja ġenerali se tibqa’ attiva fl-2021
                  4
               . 
            
            
               (2)Fl-20 ta’ Lulju 2020, il-Kunsill irrakkomanda lill-Finlandja
                  5
                biex tieħu l-miżuri kollha meħtieġa, f’konformità mal-klawżola liberatorja ġenerali, biex tindirizza b’mod effettiv il-pandemija, issostni l-ekonomija u tappoġġa l-irkupru li jirriżulta. Huwa rrakkomanda wkoll li l-Finlandja ssegwi, meta l-kundizzjonijiet ekonomiċi jippermettu, politiki fiskali mmirati lejn il-kisba ta’ pożizzjonijiet fiskali prudenti fit-terminu medju u l-iżgurar tas-sostenibbiltà tad-dejn, filwaqt li ssaħħaħ l-investiment.
            
            
               (3)Ir-Rakkomandazzjoni tal-Kunsill dwar il-politika ekonomika taż-Żona tal-Euro tindika li l-politiki fiskali jibqgħu ta’ appoġġ fl-Istati Membri kollha taż-Żona tal-Euro matul l-2021 u li l-miżuri ta’ politika jenħtieġ li jitfasslu skont iċ-ċirkostanzi speċifiċi għall-pajjiż u jkunu f’waqthom, temporanji u mmirati
                  6
               . Meta l-kundizzjonijiet epidemjoloġiċi u ekonomiċi jippermettu, il-miżuri ta’ emerġenza jenħtieġ li jitneħħew gradwalment, filwaqt li jiġi miġġieled l-impatt soċjali u tas-suq tax-xogħol tal-kriżi. Jenħtieġ li jiġu segwiti politiki li huma mmirati lejn il-kisba ta’ pożizzjonijiet fiskali prudenti fuq terminu medju u l-iżgurar tas-sostenibbiltà tad-dejn, filwaqt li jissaħħaħ l-investiment. L-Istati Membri jenħtieġ li jsegwu riformi li jsaħħu l-kopertura, l-adegwatezza, u s-sostenibbiltà tas-sistemi tas-saħħa u tal-protezzjoni soċjali għal kulħadd.
            
            
               (4)Fit-18 ta’ Novembru 2020, il-Kummissjoni adottat l-Opinjonijiet tagħha dwar l-Abbozzi tal-Pjanijiet Baġitarji tal-2021 tal-Istati Membri taż-Żona tal-Euro, li kienu bbażati fuq valutazzjoni kwalitattiva tal-miżuri fiskali. Il-Kummissjoni kienet tal-fehma li l-Abbozz ta’ Pjan Baġitarju tal-Finlandja kien ġeneralment konformi mar-rakkomandazzjonijiet tal-politika fiskali adottati mill-Kunsill fit-20 ta’ Lulju 2020, u li l-biċċa l-kbira tal-miżuri inklużi fil-pjan appoġġaw l-attività ekonomika fl-isfond ta’ inċertezza konsiderevoli.
            
            
               (5)In-NextGenerationEU, inkluża l-Faċilità għall-Irkupru u r-Reżiljenza, se tiżgura rkupru sostenibbli, inklużiv u ġust. Ir-Regolament (UE) 2021/241 li jistabbilixxi l-Faċilità għall-Irkupru u r-Reżiljenza
                  7
                daħal fis-seħħ fid-19 ta’ Frar 2021. Din il-Faċilità se tipprovdi appoġġ finanzjarju għall-implimentazzjoni tar-riformi u l-investiment, li jinvolvu impuls fiskali ffinanzjat mill-UE. Se tikkontribwixxi għall-irkupru ekonomiku, għall-implimentazzjoni ta’ riformi u investiment sostenibbli u li jsaħħu t-tkabbir, b’mod partikolari biex tippromwovi t-tranżizzjonijiet ekoloġiċi u diġitali, u se ssaħħaħ ir-reżiljenza tal-ekonomiji u t-tkabbir potenzjali. Se tgħin ukoll lill-finanzi pubbliċi biex jerġgħu lura għal pożizzjonijiet aktar favorevoli fil-futur qrib u se tikkontribwixxi għat-tisħiħ tal-finanzi pubbliċi sostenibbli, it-tkabbir u l-ħolqien tal-impjiegi fit-terminu medju u twil.
            
            
               (6)Fit-3 ta’ Marzu 2021, il-Kummissjoni adottat Komunikazzjoni li tipprovdi aktar orjentazzjonijiet ta’ politika biex tiffaċilita l-koordinazzjoni tal-politiki fiskali u t-tħejjija tal-Programmi ta’ Stabbiltà u Konverġenza tal-Istati Membri
                  8
               . Il-pożizzjoni fiskali ġenerali, b’kont meħud tal-baġits nazzjonali u l-Faċilità għall-Irkupru u r-Reżiljenza, jenħtieġ li tibqa’ ta’ appoġġ fl-2021 u l-2022. Fl-istess ħin, minħabba l-aspettattiva ta’ normalizzazzjoni gradwali tal-attività ekonomika fit-tieni nofs tal-2021, il-politiki fiskali tal-Istati Membri jenħtieġ li jsiru aktar differenzjati fl-2022. Il-politiki fiskali tal-Istati Membri jenħtieġ li jqisu l-istat tal-irkupru, is-sostenibbiltà fiskali u l-ħtieġa li jitnaqqsu d-diverġenzi ekonomiċi, soċjali u territorjali. Fid-dawl tal-bżonn li jingħata appoġġ lill-irkupru sostenibbli fl-UE, jenħtieġ li l-Istati Membri b’riskji baxxi għas-sostenibbiltà jorjentaw il-baġits favur li tinżamm politika fiskali li sservi ta’ sostenn fl-2022, u li jqisu l-impatt tal-Faċilità għall-Irkupru u r-Reżiljenza. Jenħtieġ li l-Istati Membri b’livelli għoljin ta’ dejn isegwu politiki fiskali prudenti, filwaqt li jippreservaw l-investiment iffinanzjat b’mod nazzjonali u jagħmlu użu minn sovvenzjonijiet fil-kuntest tal-Faċilità għall-Irkupru u r-Reżiljenza biex jiffinanzjaw proġetti addizzjonali ta’ investiment u riformi strutturali ta’ kwalità għolja. Għall-perjodu lil hinn mill-2022, jenħtieġ li l-politiki fiskali jkomplu jqisu s-saħħa tal-irkupru, il-grad tal-inċertezza ekonomika u kunsiderazzjonijiet ta’ sostenibbiltà fiskali. L-iffukar mill-ġdid tal-politiki fiskali lejn il-kisba ta’ pożizzjonijiet fiskali prudenti f’terminu medju, inkluż bl-eliminazzjoni gradwali tal-miżuri ta’ sostenn, se jikkontribwixxi biex tiġi ggarantita s-sostenibbiltà fiskali fit-terminu medju. 
            
            
               (7)Il-Komunikazzjoni tat-3 ta’ Marzu 2021 ħabbret ukoll il-fehma tal-Kummissjoni li d-deċiżjoni dwar id-diżattivazzjoni jew l-applikazzjoni kontinwata tal-klawżola liberatorja ġenerali jenħtieġ li tittieħed bħala valutazzjoni kumplessiva tal-istat tal-ekonomija, bil-livell tal-attività ekonomika fl-UE jew fiż-Żona tal-Euro mqabbel mal-livelli ta’ qabel il-kriżi (tmiem l-2019) bħala kriterju kwantitattiv ewlieni. Fuq il-bażi tat-tbassir tar-rebbiegħa 2021 tal-Kummissjoni, fit-2 ta’ Ġunju, il-Kummissjoni kkunsidrat li l-kundizzjonijiet biex tkompli tapplika l-klawżola liberatorja ġenerali fl-2022 u biex tiddiżattivaha mill-2023 ġew issodisfati. Sitwazzjonijiet speċifiċi għall-pajjiż se jkomplu jiġu kkunsidrati wara d-diżattivazzjoni tal-klawżola liberatorja ġenerali
                  9
               .
            
         
         
            
               (8)Fit-13 ta’ Mejju 2021, il-Finlandja ppreżentat il-Programm ta’ Stabbiltà tal-2021 tagħha, lil hinn mill-iskadenza stabbilita fl-Artikolu 4 tar-Regolament (KE) Nru 1466/97. 
            
            
               (9)Fl-2020, fuq il-bażi ta’ data vvalidata mill-Eurostat, id-defiċit tal-gvern estiż tal-Finlandja kien ta’ 5,4 % tal-PDG, filwaqt li d-dejn tal-gvern estiż żdied għal 69,2 % tal-PDG. Il-bidla annwali fil-bilanċ tal-baġit primarju ammontat għal -4,6 % tal-PDG, inklużi miżuri baġitarji diskrezzjonarji ta’ 3,0 % b’appoġġ għall-ekonomija u l-operat tal-istabbilizzaturi awtomatiċi. Il-Finlandja pprovdiet ukoll appoġġ ta’ likwidità lil kumpaniji u unitajiet domestiċi (bħal garanziji u differimenti tat-taxxa, li m’għandhomx impatt baġitarju dirett u immedjat), stmat għal 20,1 % tal-PDG. 
            
            
               Fit-2 ta’ Ġunju 2021, il-Kummissjoni ħarġet rapport skont l-Artikolu 126(3) TFUE. Dan ir-rapport jiddiskuti s-sitwazzjoni baġitarja tal-Finlandja, billi d-defiċit tal-gvern estiż tagħha fl-2020 qabeż it-3 % tal-valur referenzjarju tal-PDG skont it-Trattat, filwaqt li d-dejn tal-gvern estiż tagħha qabeż is-60 % tal-valur referenzjarju tal-PDG skont it-Trattat u ma naqasx b’pass sodisfaċenti. Ir-rapport ikkonkluda li l-kriterju tad-defiċit ma ġiex issodisfat u li l-kriterju tad-dejn ma ġiex rispettat. 
            
            
               (10)Ix-xenarju makroekonomiku li jirfed il-proġettazzjonijiet baġitarji huwa plawżibbli fl-2021 u l-2022. Skont il-Programm ta’ Stabbiltà, it-tkabbir reali tal-PDG huwa pproġettat li jilħaq it-2,6 % fl-2021 u t-2,5 % fl-2022. Dan huwa konformi mat-tbassir tar-rebbiegħa 2021 tal-Kummissjoni, li madankollu għandu konsum kemxejn ogħla u tkabbir tal-PDG fl-2022. 
            
            
               (11)Fil-Programm ta’ Stabbiltà tiegħu tal-2021, il-gvern qed jippjana tnaqqis tad-defiċit tal-gvern estiż minn 5,4 % tal-PDG fl-2020 għal 4,7 % tal-PDG fl-2021, filwaqt li l-proporzjon tad-dejn huwa ppjanat li jiżdied għal 71,6 % tal-PDG. Skont il-programm, il-bidla fil-bilanċ baġitarju primarju meta mqabbel mal-livell ta’ qabel il-kriżi (2019) huwa mistenni li jammonta għal -4,1 % tal-PDG, li jirrifletti miżuri baġitarji diskrezzjonali ta’ 1,5 % tal-PDG b’appoġġ għall-ekonomija u l-operat tal-istabbilizzaturi awtomatiċi. Dawn il-proġettazzjonijiet huma konformi mat-tbassir tar-rebbiegħa 2021 tal-Kummissjoni. 
            
            
               (12)B’rispons għall-pandemija tal-COVID-19 u r-reċessjoni ekonomika relatata, il-Finlandja adottat miżuri baġitarji biex issaħħaħ il-kapaċità tas-sistema tas-saħħa tagħha, trażżan il-pandemija u tipprovdi għajnuna lil dawk l-individwi u s-setturi li ġew affettwati b’mod partikolari. Dan ir-rispons politiku qawwi naqqas il-kontrazzjoni fil-PDG, li, imbagħad, naqqas iż-żieda fid-defiċit tal-gvern u d-dejn pubbliku. Il-miżuri fiskali jenħtieġ li jimmassimizzaw l-appoġġ għall-irkupru mingħajr ma jevitaw traġettorji fiskali futuri. Għalhekk, jenħtieġ li l-miżuri jevitaw li joħolqu piż permanenti fuq il-finanzi pubbliċi. Meta l-Istati Membri jintroduċu miżuri permanenti, huma għandhom jiffinanzjawhom sew biex jiżguraw in-newtralità baġitarja fit-terminu medju. Il-miżuri meħuda mill-Finlandja fl-2020 u fl-2021 kienu konformi mar-Rakkomandazzjoni tal-Kunsill tal-20 ta’ Lulju 2020. Il-miżuri diskrezzjonarji adottati mill-gvern fl-2020 u l-2021 huma temporanji jew imqabbla ma’ miżuri ta’ tpaċija. 
            
            
               (13)Il-Programm ta’ Stabbiltà tal-2021 jassumi investiment u riformi ffinanzjati minn għotjiet permezz tal-Faċilità għall-Irkupru u r-Reżiljenza li jammontaw għal 0,1 % tal-PDG fl-2021, 0,2 % tal-PDG fl-2022, 0,2 % tal-PDG fl-2023, 0,2 % tal-PDG fl-2024 u 0,1 % tal-PDG fl-2025. It-tbassir tar-rebbiegħa tal-Kummissjoni jinkludi dawn l-għotjiet fil-proġettazzjonijiet baġitarji tagħha, iżda bis-suppożizzjoni li l-miżuri ffinanzjati mill-Faċilità għall-Irkupru u Reżiljenza jkunu aktar ikkonċentrati fil-bidu fl-2021 u l-2022. 
            
            
               (14)L-indikaturi stabbiliti tal-aġġustament fiskali stabbiliti fir-Regolament (KE) Nru 1466/97 iridu jiġu kkunsidrati fil-kuntest taċ-ċirkostanzi attwali. L-ewwel nett, hemm inċertezza sinifikanti dwar l-istimi tad-distakk fl-output. It-tieni nett, hemm il-ħtieġa li l-politika fiskali tkun lesta biex tadatta b’mod rapidu għall-evoluzzjoni tal-pandemija, b’bidla minn għajnuna ta’ emerġenza għal miżuri aktar immirati ladarba r-riskji tas-saħħa jonqsu. It-tielet nett, il-kuntest attwali huwa kkaratterizzat minn reazzjoni ta’ politika sinifikanti biex tappoġġja l-attività ekonomika. Fil-preżenza ta’ trasferimenti mdaqqsa mill-baġit tal-UE (bħal dawk mill-Faċilità għall-Irkupru u r-Reżiljenza), l-indikaturi stabbiliti ma jkoprux l-ispinta sħiħa pprovduta mill-politiki fiskali għall-ekonomija. F’dan l-isfond, il-bilanċ strutturali ma jidhirx adegwat fiċ-ċirkostanzi attwali. Il-valur referenzjali tan-nefqa, min-naħa tiegħu, irid jiġi adattat
                  10
                u kkomplementat b’informazzjoni addizzjonali sabiex titkejjel bis-sħiħ l-orjentazzjoni tal-politika. 
            
            
               L-ewwel nett, b’mod simili għall-approċċ segwit fil-valutazzjoni tal-Abbozzi tal-Pjanijiet Baġitarji tal-2021, il-miżuri temporanji ta’ emerġenza ġew esklużi mill-aggregat tan-nefqa. Dawn il-miżuri temporanji ta’ emerġenza relatati mal-kriżi jappoġġaw is-sistemi tas-saħħa u jikkumpensaw lill-ħaddiema u lill-kumpaniji għat-telf fl-introjtu minħabba lockdowns u interruzzjonijiet fil-katina tal-provvista; it-treġġigħ lura tagħhom mill-awtoritajiet pubbliċi jiddependi fuq ir-ritorn tas-saħħa pubblika u s-sitwazzjoni ekonomika għan-normalità. 
            
            
               It-tieni nett, biex tiġi vvalutata l-pożizzjoni fiskali ġenerali fl-istadju attwali, it-trasferimenti mdaqqsa mill-baġit tal-UE (bħal dawk mill-Faċilità għall-Irkupru u r-Reżiljenza) jenħtieġ li jiġu inklużi fl-aggregat tan-nefqa rilevanti. 
            
            
               Għalhekk, il-pożizzjoni fiskali mbagħad titkejjel mill-bidla fin-nefqa primarja (netta minn miżuri diskrezzjonarji ta’ dħul u bl-esklużjoni ta’ miżuri temporanji ta’ emerġenza relatati mal-kriżi) inkluża n-nefqa ffinanzjata minn għotjiet permezz tal-Faċilità għall-Irkupru u r-Reżiljenza u fondi oħra tal-UE. 
            
            
               Lil hinn mill-pożizzjoni fiskali ġenerali, l-analiżi għandha l-għan ukoll li tivvaluta jekk il-politika fiskali nazzjonali hijiex prudenti u jekk il-kompożizzjoni tagħha twassalx għal irkupru sostenibbli konsistenti mat-tranżizzjonijiet ekoloġiċi u diġitali. Għal din ir-raġuni, tingħata attenzjoni partikolari lill-evoluzzjoni tan-nefqa u l-investiment primarji kurrenti ffinanzjati nazzjonalment. 
            
            
               (15)Fil-Programm ta’ Stabbiltà tagħha tal-2021, id-defiċit tal-gvern estiż tal-Finlandja huwa ppjanat li jonqos għal 2,9 % tal-PDG fl-2022, prinċipalment minħabba twaqqif tal-miżuri ta’ sostenn temporanji adottati fl-2020 u l-2021. Il-proporzjon tad-dejn tal-gvern estiż huwa ppjanat li jiżdied għal 72,4 % tal-PDG fl-2022. It-tbassir tar-rebbiegħa 2021 tal-Kummissjoni għandu defiċit aktar baxx (2,1 % tal-PDG) u proporzjonijiet tad-dejn (70,1 % tal-PDG), li prinċipalment jirriflettu rkupru ekonomiku aktar b’saħħtu fl-2022. 
            
            
               Fuq il-bażi tat-tbassir tal-Kummissjoni, il-pożizzjoni fiskali ġenerali kif definita hawn fuq - inkluż ukoll l-impatt fuq id-domanda aggregata fl-2022 minn investiment iffinanzjat kemm mill-baġits nazzjonali kif ukoll mill-baġits tal-UE, notevolment il-Faċilità għall-Irkupru u r-Reżiljenza - hija stmata għal 0,5 % tal-PDG
                  11
               . Il-kontribut pożittiv tan-nefqa ffinanzjata minn għotjiet tal-Faċilità għall-Irkupru u r-Reżiljenza u fondi oħra tal-UE huwa pproġettat li jiżdied b’0,1 punt perċentwali tal-PDG. L-investiment iffinanzjat b’mod nazzjonali huwa pproġettat li jipprovdi kontribuzzjoni restrittiva ta’ 0,2 punt perċentwali tal-PDG
                  12
               . In-nefqa kurrenti primarja ffinanzjata b’mod nazzjonali (netta mill-miżuri tad-dħul diskrezzjonali) hija pproġettata li tipprovdi kontribuzzjoni restrittiva ta’ 0,4 punt perċentwali tal-PDG.
            
            
               (16)Il-kwalità tal-miżuri baġitarji tal-Istati Membri tidher partikolarment importanti. Ir-riformi strutturali fiskali mmirati lejn it-titjib tal-kompożizzjoni tal-baġits nazzjonali jistgħu jappoġġaw it-tkabbir potenzjali, joħolqu spazju fiskali tant meħtieġ u jgħinu biex tiġi żgurata s-sostenibbiltà fiskali fit-tul, inkluż fid-dawl tat-tibdil fil-klima u l-isfidi tas-saħħa. Mil-lat tad-dħul, il-kriżi tal-COVID-19 saħħet l-importanza tar-riformi għal sistemi ta’ dħul pubbliku aktar effiċjenti u ġusti. Fuq in-naħa tan-nefqa, sar saħansitra aktar kruċjali li jiżdiedu l-livell u l-kwalità ta’ investimenti sostenibbli u li jsaħħu t-tkabbir, b’mod konsistenti mal-objettivi tat-tisħiħ tal-potenzjal ta’ tkabbir, ir-reżiljenza ekonomika u soċjali u t-tranżizzjoni doppja ekoloġika u diġitali. Il-Pjanijiet għall-Irkupru u r-Reżiljenza se jippermettu li tittejjeb il-kompożizzjoni tal-baġits nazzjonali.
            
            
               (17)Skont il-pjanijiet baġitarji tal-programm fuq terminu medju, id-defiċit tal-gvern estiż huwa ppjanat li jonqos minn 2,1 % fl-2023 għal 1,7 % tal-PDG fl-2024. 
            
            
               Fuq il-bażi tal-programm, il-pożizzjoni fiskali ġenerali - inkluż ukoll l-impatt fuq id-domanda aggregata minn investiment iffinanzjat kemm mill-baġits nazzjonali kif ukoll mill-baġits tal-UE, notevolment il-Faċilità għall-Irkupru u r-Reżiljenza - hija stmata għal 0,7 % tal-PDG fl-2023 u l-2024 bħala medja. Il-kontribut pożittiv tan-nefqa ffinanzjata minn għotjiet tal-Faċilità għall-Irkupru u r-Reżiljenza u fondi oħra tal-UE huwa pproġettat li jibqa’ l-istess. L-investiment iffinanzjat b’mod nazzjonali huwa pproġettat li jipprovdi kontribuzzjoni restrittiva ta’ 0,1 punt perċentwali tal-PDG
                  13
               . In-nefqa kurrenti primarja ffinanzjata b’mod nazzjonali (netta mill-miżuri tad-dħul diskrezzjonali) hija pproġettata li tipprovdi kontribuzzjoni restrittiva ta’ 0,5 punt perċentwali tal-PDG.
            
            
               L-istima attwali tat-tkabbir potenzjali nominali medju ta’ 10 snin hija ta’ 3 %
                  14
               . Madankollu, din l-istima ma tinkludix l-impatt tar-riformi li huma parti mill-Pjan ta’ Rkupru u Reżiljenza u jistgħu jagħtu spinta lit-tkabbir potenzjali tal-Finlandja.
            
            
               (18)Il-proporzjon tad-dejn tal-gvern estiż huwa ppjanat li jiżdied minn 73,9 % tal-PDG fl-2023 għal 74,7 % tal-PDG fl-2024. Il-Finlandja hija meqjusa li qed tiffaċċja riskji baxxi għas-sostenibbiltà fiskali fuq terminu medju, skont l-aħħar analiżi tas-sostenibbiltà tad-dejn
                  15
               .
            
            
               (19)Fid-dawl tal-grad ta’ inċertezza li bħalissa għadu eċċezzjonalment għoli, il-gwida tal-politika fiskali jenħtieġ li tibqa’ predominantement kwalitattiva. Jenħtieġ li tiġi pprovduta fl-2022 gwida kwantifikata aktar preċiża għas-snin ta’ wara, jekk il-grad ta’ inċertezza jkun naqas b’mod suffiċjenti sa dak iż-żmien. 
            
         
         
            
               Il-Kunsill ivvaluta l-Programm ta’ Stabbiltà tal-2021 u s-segwitu mill-Finlandja għar-Rakkomandazzjoni tal-Kunsill tal-20 ta’ Lulju 2020. 
            
            
               B’DAN JISTIEDEN LILL-FINLANDJA BIEX:
            
            
               1.Fl-2022, iżżomm pożizzjoni fiskali ta’ appoġġ, inkluż l-impuls ipprovdut mill-Faċilità għall-Irkupru u r-Reżiljenza, u żomm l-investiment iffinanzjat b’mod nazzjonali. 
            
            
               2.Meta l-kundizzjonijiet ekonomiċi jippermettu, issegwi politika fiskali mmirata lejn il-kisba ta’ pożizzjonijiet fiskali prudenti fit-terminu medju u tiżgura s-sostenibbiltà fiskali fit-terminu medju. Fl-istess ħin, ittejjeb l-investiment biex tagħti spinta lill-potenzjal tat-tkabbir. 
            
            
               3.Tagħti attenzjoni partikolari lill-kompożizzjoni tal-finanzi pubbliċi, kemm fuq in-naħa tad-dħul kif ukoll fuq dik tan-nefqa tal-baġit, kif ukoll fuq il-kwalità tal-miżuri baġitarji, biex tiżgura rkupru sostenibbli u inklużiv. Tipprijoritizza l-investiment sostenibbli u li jsaħħaħ it-tkabbir, b’mod partikolari billi tappoġġa t-tranżizzjoni ekoloġika u diġitali. Tagħti prijorità lil riformi strutturali fiskali li jgħinu biex jipprovdu finanzjament għall-prijoritajiet tal-politika pubblika u jikkontribwixxu għas-sostenibbiltà fit-tul tal-finanzi pubbliċi, inkluż billi ssaħħaħ il-kopertura, l-adegwatezza, u s-sostenibbiltà tas-saħħa u s-sistemi ta’ protezzjoni soċjali għal kulħadd.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                  
                        ĠU L 209, 2.8.1997, p. 1.
                  
               
               
                  
                     (2)
                  
                  
                        Il-klawżola, kif inhu stipulat fl-Artikoli 5(1), 6(3), 9(1) u 10(3) tar-Regolament (KE) 1466/97 u l-Artikoli 3(5) u 5(2) tar-Regolament (KE) 1467/97, tiffaċilita l-koordinazzjoni tal-politiki baġitarji fi żminijiet ta’ reċessjoni ekonomika severa.
                  
               
               
                  
                     (3)
                  
                  
                        Il-Komunikazzjoni tal-Kummissjoni lill-Kunsill dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir, Brussell, 20.3.2020, COM(2020) 123 final.
                  
               
               
                  
                     (4)
                  
                  
                        Il-Komunikazzjoni tal-Kummissjoni dwar l-Istrateġija Annwali għat-Tkabbir Sostenibbli tal-2021, Brussell, 17.9.2020, COM(2020) 575 final.
                  
               
               
                  
                     (5)
                  
                  
                        Ir-Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-Finlandja u li tagħti opinjoni tal-Kunsill dwar il-Programm ta’ Stabbiltà tal-Finlandja għall-2020, ĠU C 282, 26.8.2020, p. 171.
                  
               
               
                  
                     (6)
                  
                        Sakemm tiġi adottata l-aħħar mill-Kunsill, wara l-approvazzjoni mill-Kunsill Ewropew. It-test miftiehem mill-Grupp tal-Euro fis-16 ta’ Diċembru 2020 jinsab fuq: https://data.consilium.europa.eu/doc/document/ST-14356-2020-INIT/en/pdf
               
               
                  
                     (7)
                  
                  
                        
                     ĠU
                      L57, 18.2.2021, p.17.
                  
               
               
                  
                     (8)
                  
                  
                        Il-Komunikazzjoni tal-Kummissjoni lill-Kunsill Sena mit-tifqigħa tal-COVID-19: risposta għall-politika fiskali, Brussell, 3.3.2021, COM(2021) 105 final.
                  
               
               
                  
                     (9)
                  
                  
                        Il-Komunikazzjoni mill-Kummissjoni dwar il-Koordinazzjoni tal-Politika Ekonomika fl-2021: biex tingħeleb il-COVID-19, ikun appoġġat l-irkupru u tkun modernizzata l-ekonomija tagħna, Brussell, 2.6.2021, COM(2021) 500 final.
                  
               
               
                  
                     (10)
                  
                        B’mod partikolari, il-livellar ta’ erba' snin tal-investiment użat fil-parametru referenzjarju tan-nefqa ma jippermettix valutazzjoni xierqa tal-appoġġ fiskali għall-irkupru pprovdut minn investimenti ffinanzjati nazzjonalment.
               
               
                  
                     (11)
                  
                        Sinjal negattiv tal-indikatur jikkorrispondi għal eċċess tat-tkabbir fin-nefqa primarja meta mqabbel mat-tkabbir ekonomiku fit-terminu medju, li jindika politika fiskali espansjonarja.
               
               
                  
                     (12)
                  
                        Nefqa kapitali oħra ffinanzjata b’mod nazzjonali hija pproġettata li tipprovdi kontribuzzjoni newtrali.
               
               
                  
                     (13)
                  
                        Nefqa kapitali oħra ffinanzjata b’mod nazzjonali hija pproġettata li tipprovdi kontribuzzjoni newtrali.
               
               
                  
                     (14)
                  
                        Stmat mill-Kummissjoni, skont il-metodoloġija miftehma bejn kulħadd. 
               
               
                  
                     (15)
                  
                        Ara d-Dokument ta’ Ħidma tal-Persunal tal-Kummissjoni - Anness Statistiku li jipprovdi data ta’ sfond rilevanti għall-valutazzjoni tal-Programmi ta’ Stabbiltà u Konverġenza tal-2021.